ครม.เคาะร่าง พ.ร.บ.งบประมาณปี 66 วงเงิน 3.18 ล้านลบ.-เสนอตั้ง กมธ. 64 คน
ครม.เห็นชอบผ่านร่าง พ.ร.บ.งบประมาณปี 2566 วงเงิน 3.18 ล้านล้านบาท  พร้อมเสนอตั้งกรรมาธิการวิสามัญฯ 64 คน ช่วยพิจารณารายละเอียด ขณะที่นายกรัฐมนตรี ย้ำห้ามกรรมาธิการฯ เรียกรับผลประโยชน์
ครม.เห็นชอบผ่านร่าง พ.ร.บ.งบประมาณปี 2566 วงเงิน 3.18 ล้านล้านบาท  พร้อมเสนอตั้งกรรมาธิการวิสามัญฯ 64 คน ช่วยพิจารณารายละเอียด ขณะที่นายกรัฐมนตรี ย้ำห้ามกรรมาธิการฯ เรียกรับผลประโยชน์
17 พ.ค. 2565

นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี หรือ ครม. เห็นชอบร่างพระราชบัญญัติงบประมาณรายจ่ายประจำปีงบประมาณ พ.ศ.2566 วงเงิน 3,185,000 ล้านบาท แบ่งเป็น รายจ่ายงบกลาง 590,470 ล้านบาท รายจ่ายของหน่วยรับงบประมาณ 1,090,329.6 ล้านบาท รายจ่ายบูรณาการ 218,477.7 ล้านบาท รายจ่ายบุคลากร 772,119.1 ล้านบาท รายจ่ายสำหรับทุนหมุนเวียน 206,985.6 ล้านบาท และรายจ่ายเพื่อการชำระหนี้ภาครัฐ 306,618.0 ล้านบาท
นอกจากนี้ที่ประชุม ครม.ยังเห็นชอบการแต่งตั้งคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ.2566 จำนวน 64 คน ประกอบด้วย กรรมาธิการวิสามัญฯ ที่ ครม.เสนอชื่อ 16 คน ประกอบด้วย ข้าราชการการเมืองและข้าราชการประจำ ซึ่งไม่เกิน1 ใน 4 ของจำนวนกรรมาธิการวิสามัญฯ โดยที่ระบุไว้แล้วจำนวน 4 คน ได้แก่ รัฐมนตรีว่าการกระทรวงการคลัง, รัฐมนตรีช่วยว่าการกระทรวงการคลัง, ปลัดกระทรวงการคลัง และผู้อำนวยการสำนักงบประมาณ สำหรับกรรมาธิการวิสามัญฯ ในสัดส่วนพรรคการเมืองจำนวน 48 คน แบ่งเป็น ส.ส.ฝ่ายรัฐบาลจำนวน 27 คน และ ส.ส.ฝ่ายค้านจำนวน 21 คน ที่ผ่านการคัดเลือกตามกระบวนการของฝ่ายนิติบัญญัติต่อไป
ทั้งนี้มีรายงานว่า พล.อ.ประยุทธ์  จันทร์โอชา นายกรัฐมนตรี และรัฐมนตรีว่าการกระทรวงกลาโหม ได้เน้นย้ำในที่ประชุม ครม.ขอให้ทุกคนช่วยกัน และเตรียมการให้พร้อม เพื่อเป็นไปตามขั้นตอนของกฎหมาย โดยเฉพาะการตั้งกรรมาธิการวิสามัญฯ ที่เคยได้ยินข่าวว่า กรรมาธิการบางคนไปเรียกรับผลประโยชน์ ถ้ามีใครทำเช่นนั้นต้องดำเนินการตามกฎหมายทุกประการ ใครมีข้อมูลอะไรให้รายงานมาที่ตนด้วย
ขณะที่ นายจุติ ไกรฤกษ์ รัฐมนตรีว่าการกระทรวงพัฒนาสังคมและความมั่นคงของมนุษย์ ระบุว่า พ.ร.บ.งบประมาณฯปีนี้ ถือเป็นโค้งสุดท้ายของรัฐบาล อาจมีการใส่ความแบบรุนแรงสุดโต่ง จึงอยากให้รัฐมนตรีนำเสนอเพื่อความเข้าใจในภาพรวมก่อนที่จะเข้าสู่สภา รวมถึงให้กระทรวงที่เกี่ยวข้องได้ให้ความรู้ต่อ ส.ส. ก่อนกฎหมายจะเข้าสภาด้วย